Ditiro 25 | Beibele Inthaneteng | Phetolelo ya Lefase le Lefsa
25 Eitše ge Fesito a fihlile+ seleteng seo gomme a laola dilo, matšatši a mararo ka morago a rotogela Jerusalema a etšwa Kesarea;+
2 baperisita ba bagolo le banna ba maemo ba Bajuda ba ile ba mo nea tsebišo+ ya go bega Paulo. Ke moka ba mo lopa,
3 ba kgopela thušo ya gore a romele lentšu la gore monna yo a bitšwe a tle Jerusalema; ba be ba mo laletše+ gore ba mmolaele tseleng.
4 Lega go le bjalo, Fesito a araba ka gore Paulo o be a swanetše go lotwa Kesarea le gore yena ka noši o be a le kgauswi le go tloga a ye moo.
5 A re: “Anke bao ba nago le matla a taolo gare ga lena, ba theoge le nna gomme ba mo latofatše,+ ge e ba ruri go na le se se fošagetšego seo monna yo a se dirilego.”
6 Ke moka ge a feditše matšatši a sego ka godimo ga a seswai goba a lesome a le gare ga bona, a theogela Kesarea, gomme letšatšing le le latelago a dula sedulong sa kahlolo+ a laela gore Paulo a tlišwe.
7 Ge a fihla, Bajuda bao ba bego ba theogile ba etšwa Jerusalema ba ema go mo dikologa, ba mo latofatša ka melato e mentši e megolo+ yeo ba bego ba sa kgone go bontšha bohlatse bja yona.
8 Eupša Paulo ge a itwela a re: “Ga se ka senyetša Molao wa Bajuda goba tempele+ goba Kesara.”+
9 Fesito ka ge a be a kganyoga go amogelwa+ ke Bajuda, a fetola Paulo a re: “Na o rata go rotogela Jerusalema gomme o ahlolwe moo pele ga ka mabapi le dilo tše?”+
10 Eupša Paulo a re: “Ke eme pele ga sedulo sa kahlolo sa Kesara,+ moo ke swanetšego go ahlolwa gona. Ga se ka fošetša Bajuda,+ go etša ge le wena o bona se gabotse.
11 Ka lehlakoreng le lengwe, ge e ba ke le modiri wa bobe+ e le ka kgonthe gomme ke dirile selo seo se swanelwago ke lehu,+ ga ke gane go hwa; eupša ge e ba ditatofatšo tša banna ba ka nna di sa kwale, gona ga go na motho yo a nago le tshwanelo ya go nkgafela go bona e le go ba kgahliša. Ke ipiletša go Kesara!”+
12 Ke moka ka morago ga gore Fesito a bolele le lekgotla la baeletši, a fetola ka gore: “O ipileditše go Kesara; o tla ya go Kesara.”
13 Bjale ge go fetile matšatši a sego kae, kgoši Agaripa* le Berenike ba fihla Kesarea ba etetše Fesito go tlo mo hlompha.
14 Ka gona ge ba be ba dutše matšatši a mmalwa moo, Fesito a begela kgoši molato wa Paulo, a re:
“Go na le monna yo mongwe yo a tlogetšwego e le mogolegwa ke Felikisi,
15 gomme ge ke be ke le Jerusalema baperisita ba bagolo le bagolo ba Bajuda ba ile ba tliša pego+ ka yena, ba kgopela gore a bonwe molato kahlolong.
16 Eupša ka ba fetola ka gore ga se mokgwa wa Baroma go gafa motho e le go kgahliša ba bangwe pele ga ge motho yo a latofatšwago a kopana le balatofatši+ ba gagwe ba lebantše difahlego, gomme a hwetša sebaka sa go bolela e le go itwela mabapi le seo ba mo latofatšago ka sona.
17 Ka gona, ge ba fihla mo, ga se ka dikadika, eupša letšatšing le le latelago ke ile ka dula sedulong sa kahlolo gomme ka laela gore monna yoo a tlišwe.
18 Eitše ge ba eme moo, balatofatši ba ba se tšweletše molato+ wa dilo tše kgopo tšeo ke bego ke di nagana mabapi le yena.
19 Ba be ba no ngangišana le yena mabapi le borapedi bja bona+ bja modingwana le mabapi le motho yo mongwe yo ba rego ke Jesu yo a bego a hwile eupša e le yoo Paulo a ilego a tšwela pele a gatelela gore o be a phela.+
20 Ka gona ge ke tlabilwe ke kamoo nka swaraganago le taba ye, ke ile ka botšiša ge e ba a ka rata go ya Jerusalema gomme a ahlolwe moo mabapi le tšona.+
21 Eupša ge Paulo a be a ipiletša+ gore a tlogelwe a le kgolegong gomme a tle a sekišwe ke Mohlomphegi, ke ile ka laela gore a lotwe go fihlela ke mo romela gore a rotogele go Kesara.”
22 Ke moka Agaripa a re go Fesito: “Le nna ka noši ke tla rata go kwa monna yo.”+ Yena a re: “O tla mo kwa gosasa.”
23 Ka gona, letšatšing le le latelago, Agaripa le Berenike ba ile ba tla ka mokgwa wa bomponeng+ gomme ba tsena ka phapošing ya batheetši ba na le balaodi ba madira gotee le banna ba maemo a godimo motseng, gomme ge Fesito a nea taelo, Paulo o ile a tlišwa.
24 Ke moka Fesito a re: “Kgoši Agaripa le batho ka moka bao ba nago le rena mo, le bona motho yo yoo mašaba ka moka a Bajuda a nkgopetšego ke le Jerusalema le gona mo, ge ba be ba goeletša gore ga se a swanela go hlwa a sa phela.+
25 Eupša ke lemogile gore ga se a dira selo seo se swanelwago ke lehu.+ Ka gona, ge motho yo ka noši a be a ipiletša+ go Mohlomphegi, ke ile ka phetha ka gore ke mo romele.
26 Eupša ga ke na selo se se kgonthišeditšwego se nka se ngwalelago Mong wa ka mabapi le yena. Ka gona, ke mo tlišitše pele ga lena, ka mo go kgethegilego pele ga gago, wena Kgoši Agaripa, e le gore ka morago ga tsheko ya boahlodi+ ke be le seo nka se ngwalago.
27 Gobane ke bona e le mo go sa kwagalego gore ke romele mogolegwa eupša ke sa bontšha melato yeo a latofatšwago ka yona.”
^ Ke gore, Heroda Agaripa wa Bobedi.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D25%26wtlocale%3DSE%26srcid=share⊂ject=Bala Beibele Inthaneteng